कुछ दिनों पहले छोटी सार्थक फिल्में बनाने वाली संस्था ‘फ्यूचर शार्टस्’ ने एक फिल्म बनायी थी ‘द ब्लैक होल’। उसमें एक आदमी के असीम लालच को दर्शाया गया था। एक सुस्ताता आदमी फोटो कॉपी मशीन पर काम कर रहा है। अचानक सफेद कागज पर काला बड़ा गोला छप कर निकल आता है। उस काले गोले में से उसका हाथ आर-पार निकल सकता था। उस कागज को किसी भी बंद चीज के आगे लगाने से उसका हाथ अंदर जा सकता था। पहले वो बंद मशीन से चाॅकलेट निकालता है और फिर उसकी नजर दफ्तर की तिजोरी पर पड़ती है। तिजोरी के आगे काले गोले को लगाता है तो उसका हाथ अंदर चला जाता है। वह रुपए निकालता है। लेकिन तिजोरी साफ करने के लालच के कारण वो तिजोरी में पूरा घुस जाता है। लेकिन तभी चिपका हुआ काले गोले वाला कागज तिजोरी के दरवाजे से गिर जाता है। उस लालची आदमी के तिजोरी से बाहर आने का रास्ता ही बंद हो जाता है। ‘ब्लैक होल’ के आकार विकार को जानना उतना ही कठिन है जितना अपने लालच पर लगाम लगाना।